Surxondaryoda “VAZ-2101” Malibu bilan to‘qnashib yonib ketdi. “Jiguli” haydovchisi va yo‘lovchi vafot etgan

Surxondaryo viloyati Qiziriq tumanida Malibu hamda “VAZ-2101”(“Jiguli”) ishtirokida dahshatli yo‘l transport hodisasi yuz berdi. Bu haqda IIV huzuridagi Tergov departamenti xabar qilgan.

Unga ko‘ra 2020-yilning 29-iyun kuni soat 23:30 da 31 yoshli haydovchi Z.T. boshqaruvidagi Malibu Qiziriq tumani “Zarbdor” mahallasi hududidan o‘tuvchi 4R 100 avtomobil yo‘lining 81-kilometrida Bandixon—Qiziriq tumani yo‘nalishida harakatlanib, qarama-qarshi yo‘nalishdan kelayotgan 56 yoshli O‘.X.ning “VAZ-2101” mashinasining yo‘liga chiqib ketishi oqibatida yo‘l transport hodisasi sodir bo‘lgan.

Oqibatda “VAZ-2101” mashinasida yong‘in chiqib, haydovchi O‘.X. va old o‘rindig‘ida yo‘lovchi sifatida ketayotgan 50 yoshli A.J. avtomobil salonida qolib ketib, hodisa joyida vafot etgan.

Mazkur holat yuzasidan Qiziriq tuman IIB huzuridagi tergov guruhi tomonidan O‘zbekiston Respublikasi Jinoyat kodeksining 266-moddasi 3-qismi “a” bandi (Odamlar o‘limiga olib kelgan transport vositalari harakati yoki ulardan foydalanish xavfsizligi qoidalarini buzish) bilan jinoyat ishi qo‘zg‘atilib, hozirda tergov harakatlari olib borilmoqda.